《辛巳至日》
明代·李濂

六年泽国逢长至，愁坐西堂日影移。
不见早梅宁对酒，为怜初雪漫题诗。
寒深关塞銮舆远，岁暮江城鼓角悲。
歧路薄游虚窃禄，晚云鸣雁益凄其。

作者简介：（1489—1566后）明河南祥符人，字川甫，一作川父，号嵩渚。正德九年进士。任沔阳知州、同知宁波府，升山西佥事。少负俊才，尝驰马夷门外，酾酒悲歌，慨然慕信陵君、侯生之为人。里居四十余年而卒。博学多闻，以古文名于时。曾作《理情赋》，李梦阳见而往访。濂初甚得意，久之，乃知梦阳持论偏颇。有《祥符乡贤传》、《汴京遗迹志》、《医史》、《观政集》、《嵩渚集》等。